“ฟินันเซีย” มอง EKH ไตรมาส 1 โตเด่น อานิสงส์ผู้ป่วยโควิดพุ่ง ชูเป้า 9.40 บ.
“ฟินันเซีย” มอง EKH ไตรมาส 1/65 โตเด่น อานิสงส์ผู้ป่วยโควิดเพิ่ม จากการระบาดของโอมิครอนที่เร่งขึ้นทำให้เตียงเริ่มกลับมาแน่นอีกครั้ง
25 ก.พ. 2565

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (25 ก.พ. 2565) ว่า บริษัท เอกชัยการแพทย์ จำกัด (มหาชน) หรือ EKH รายงานกำไรสุทธิไตรมาส 4/2564 อยู่ที่ 90 ล้านบาท ลดลง 42.50% จากไตรมาสก่อน แต่เพิ่มขึ้น 98.20% จากงวดเดียวกันของปีก่อน ซึ่งดีกว่าคาดมากเนื่องจากมีการบันทึกกำไรจากการตีมูลค่าเงินลงทุนใน The Klinique ราว 36 ล้านบาท หากตัดรายการดังกล่าวออกกำไรปกติจะใกล้เคียงคาดที่ 54 ล้านบาท ลดลง 65.30% จากไตรมาสก่อน แต่เพิ่มขึ้น 19.60% จากงวดเดียวกันของปีก่อน ยังคงแข็งแกร่งตามการ Reopening ขณะที่รายได้เกี่ยวเนื่องกับ COVID-19 ยังสูงกว่าช่วงเดียวกันของปีก่อน ส่วน Margin ยังอยู่ในระดับที่แข็งแรง ทำให้จบปี 2564 มีกำไรสุทธิ 345 ล้านบาท เพิ่มขึ้น 378.20% จากงวดเดียวกันของปีก่อน และกำไรปกติ 309 ล้านบาท เพิ่มขึ้น 328.90% จากงวดเดียวกันของปีก่อน
สำหรับแนวโน้มกำไรปกติไตรมาส 1/2565 ของ EKH มีโอกาสลุ้นโตจากไตรมาสก่อน จากการระบาดของโอมิครอนที่เร่งขึ้นทำให้เตียงเริ่มกลับมาแน่นอีกครั้ง และยังชดเชยลูกค้า IVF ชาวจีนที่กลับมาช้ากว่าแผนได้ ส่วนภาพทั้งปี 2565 แม้ทางฝ่ายวิจัยคาดกำไรปกติหดตัวแรงที่ 168 ล้านบาท ลดลง 46% จากงวดเดียวกันของปีก่อน จากฐานที่สูงปีก่อน แต่ยังคงเป็นระดับที่สูงกว่าปี 2562 ซึ่งยังไม่มี COVID-19 ได้
นอกจากนี้ EKH ประกาศจ่ายหุ้นปันผล 25 หุ้นเดิมต่อ 1 หุ้นปันผล ทำให้หลังจาก XD ราคาเป้าหมายของทางฝ่ายวิจัยจะขยับลงเล็กน้อยจาก 9.40 บาทเหลือ 9.05 บาท ส่วนระยะยาวยังคงได้อานิสงส์บวกตามการทยอยเปิดประเทศหนุนลูกค้า IVF ฟื้นตัว รวมถึงการต่อยอดไปยังธุรกิจความงามใน The Klinique และโรงพยาบาลผู้สูงอายุ คงคำแนะนำ “ซื้อ”